CELEX: 62000CC0097
Language: fi
Date: 2000-12-14 00:00:00
Title: Julkisasiamiehen ratkaisuehdotus Mischo 14 päivänä joulukuuta 2000. # Euroopan yhteisöjen komissio vastaan Ranskan tasavalta. # Jäsenyysvelvoitteiden noudattamatta jättäminen - Direktiivin 97/52/EY täytäntöönpanon laiminlyönti. # Asia C-97/00.

Tärkeä oikeudellinen huomautus

|

62000C0097

Julkisasiamiehen ratkaisuehdotus Mischo 14 päivänä joulukuuta 2000.  -  Euroopan yhteisöjen komissio vastaan Ranskan tasavalta.  -  Jäsenyysvelvoitteiden noudattamatta jättäminen - Direktiivin 97/52/EY täytäntöönpanon laiminlyönti.  -  Asia C-97/00.  

Oikeustapauskokoelma 2001 sivu I-02053

Julkisasiamiehen ratkaisuehdotukset

1 Euroopan yhteisöjen komissio vaatii yhteisöjen tuomioistuinta toteamaan, että Ranskan tasavalta ei ole noudattanut julkisia palveluhankintoja, julkisia tavaranhankintoja ja julkisia rakennusurakoita koskevien sopimusten tekomenettelyjen yhteensovittamisesta annettujen direktiivien 92/50/ETY, 93/36/ETY ja 93/37/ETY muuttamisesta 13 päivänä lokakuuta 1997 annetun Euroopan parlamentin ja neuvoston direktiivin 97/52/EY(1) (jäljempänä direktiivi) mukaisia velvoitteitaan, koska se ei ole ilmoittanut kyseisen direktiivin kaikkien säännösten noudattamisen edellyttämiä lakeja, asetuksia ja hallinnollisia määräyksiä tai koska se ei ole toteuttanut tarpeellisia toimenpiteitä sen noudattamiseksi. Lisäksi komissio vaatii, että Ranskan tasavalta velvoitetaan korvaamaan oikeudenkäyntikulut. 2 Direktiivin 4 artiklan 1 kohdan ensimmäisessä alakohdassa säädetään, että jäsenvaltioiden on saatettava kyseisen direktiivin noudattamisen edellyttämät lait, asetukset ja hallinnolliset määräykset voimaan viimeistään 13.10.1998 ja että niiden on ilmoitettava tästä komissiolle viipymättä. 3 Komissio toteaa, että Ranskan viranomaiset ovat saattaneet osaksi sisäistä oikeusjärjestystään ainoastaan direktiivin 1 artiklan 1 kohdan a alakohdan, 2 artiklan 1 kohdan a alakohdan ja 3 artiklan 1 kohdan a alakohdan säännökset. Nämä säännökset koskevat niiden kynnysarvojen vahvistamista, joista alkaen hankintaa koskevat ilmoitukset on julkaistava Euroopan yhteisöjen virallisessa lehdessä. Komissio katsoo, että näin ollen on todettava, että säädettyjen määräaikojen päättymisestä huolimatta Ranskan tasavalta ei ole vielä antanut sisäisiä säännöksiä direktiivin kaikkien säännösten täytäntöönpanemiseksi ja että joka tapauksessa se ei ole ainakaan ilmoittanut niitä komissiolle. 4 Kanteeseen antamassaan vastineessa Ranskan hallitus ei kiistä väitettä jäsenyysvelvoitteiden noudattamatta jättämisestä. Se muistuttaa kuitenkin, että direktiivi on jo osittain pantu täytäntöön Ranskan oikeudessa 22.4.1998 annetulla asetuksella, jonka nimi on arrêté fixant les seuils à partir desquels les avis de marchés doivent être publiés au Journal officiel des Communautés européennes (asetus niiden kynnysarvojen vahvistamisesta, joista alkaen hankintaa koskevat ilmoitukset on julkaistava Euroopan yhteisöjen virallisessa lehdessä). Ranskan hallitus kuitenkin pyytää, että yhteisöjen tuomioistuin toteaisi direktiivin täytäntöönpanomenettelyn olevan päättymäisillään, sillä asetusehdotus, joka on eri ministeriöiden tutkittavana, saatettaisiin lähiaikoina Conseil d'État'n käsiteltäväksi. 5 On riidatonta, että perustellussa lausunnossa asetetun määräajan päättyessä (komission 3.9.1999 päivätty kirje, jossa määräajaksi asetettiin kaksi kuukautta kirjeen tiedoksiantamisesta) Ranskan tasavalta ei vielä ollut toteuttanut tarpeellisia toimenpiteitä, joilla direktiivi olisi kokonaisuudessaan pantu täytäntöön. 6 Näin ollen komission nostamaa kannetta on pidettävä perusteltuna. 7 Yhteisöjen tuomioistuimen työjärjestyksen 69 artiklan 2 kohdan mukaisesti Ranskan tasavalta on velvoitettava korvaamaan oikeudenkäyntikulut. Ratkaisuehdotus 8 Edellä esitetyn perusteella ehdotan, että yhteisöjen tuomioistuin ratkaisee asian seuraavasti: 1) Ranskan tasavalta ei ole noudattanut julkisia palveluhankintoja, julkisia tavaranhankintoja ja julkisia rakennusurakoita koskevien sopimusten tekomenettelyjen yhteensovittamisesta annettujen direktiivien 92/50/ETY, 93/36/ETY ja 93/37/ETY muuttamisesta 13 päivänä lokakuuta 1997 annetun Euroopan parlamentin ja neuvoston direktiivin 97/52/EY mukaisia velvoitteitaan, koska se ei ole ilmoittanut kyseisen direktiivin kaikkien säännösten noudattamisen edellyttämiä lakeja, asetuksia ja hallinnollisia määräyksiä tai koska se ei ole toteuttanut tarpeellisia toimenpiteitä sen noudattamiseksi. 2) Ranskan tasavalta velvoitetaan korvaamaan oikeudenkäyntikulut. (1) - EYVL L 328, s. 1.